สำนักงานตำรวจแห่งชาติ เตรียมความพร้อมอำนวยความสะดวกประชาชน เดินทางกลับจากภูมิลำเนาและท่องเที่ยว ช่วงเทศกาลสงกรานต์
พลตำรวจเอก ดำรงศักดิ์ กิตติประภัสร์ รองผู้บัญชาการตำรวจแห่งชาติ กล่าวว่า เจ้าหน้าที่ตำรวจได้เตรียมความพร้อมอำนวยความสะดวกด้านการจราจรให้กับประชาชนในการเดินทางกลับเข้า กทม.หลังกลับภูมิลำเนาและท่องเที่ยวในช่วงเทศกาลสงกรานต์ปี 2564 อย่างเข้มงวด โดยปฏิบัติมาตรการขอคืนพื้นผิวจราจรและขอความร่วมมือรถบรรทุกงดวิ่งในถนนบางสายที่มีรถหนาแน่นและเพิ่มการเปิดมอเตอร์เวย์ลำตะคอง-สีคิ้ว ระหว่างวันที่ 9-19 เมษายน 2564 รวมถึงเปิดช่องทางพิเศษรองรับการเดินทางกลับของประชาชน 2 ช่วง คือระหว่างวันที่ 15-16 เมษายน และ 17-18 เมษายน 2564 เพื่อให้ประชาชนสัญจรได้สะดวกมากขึ้น นอกจากนี้ขอความร่วมมือประชาชนปฏิบัติตามกฎจราจรเพื่อป้องกันอุบัติเหตุ เพราะที่ผ่านมาพบการกระทำความผิดคือ ไม่มีใบขับขี่ ไม่สวมหมวกนิรภัยและขับรถเร็วเกินกว่ากฎหมายกำหนด ขณะเดียวกันได้กำชับเจ้าหน้าที่ตำรวจที่ปฏิบัติงานอย่างเข้มแข็งและสุภาพเรียบร้อย ตลอดจนต้องมีมาตรการป้องกันโควิด-19 ขั้นสูงสุด เพราะมีโอกาสต้องสัมผัสประชาชนจำนวนมาก โดยต้องสวมใส่หน้ากากอนามัย พกเจลแอลกอฮอล์ เนื่องจากไม่อยากให้ตำรวจต้องติดเชื้อเพิ่ม เพราะจะกระทบการทำงานและการดูแลประชาชน ขณะที่ประชาชนก็ขอให้ปฏิบัติตามกฎจราจรและปฏิบัติตามมาตรการควบคุมโรคอย่างเคร่งครัด อย่างไรก็ตาม หากประชาชนต้องการติดต่อแจ้งขอความช่วยเหลือ สามารถติดต่อได้ที่สายด่วน 1193 191 1669